Nuori karhu selvisi talven yli. Nyt viranomaiset pohtivat, mitä tehdä kuvauspaikalla Kuusamossa vierailevalle sinnikolle.

Ensimmäisen kerran Rautakarhu nähtiin viime kesänä. Se tuli ruokintapaikalle yhdessä emonsa ja sisarensa kanssa, söi, väisti isoa urosta ja painui syvälle metsään.

Ryhmän opas teki karhusta ilmoituksen, ja seuraavat kolme yötä ruokintapaikalla vartoi poliisin määräyksestä kaksi riistanhoitoyhdistyksen miestä. Tarkoituksena oli lopettaa näädänrauta etujaloissaan kulkeva pikkukarhu.